Teate avaldamine veinisektoris kasutatava nimetuse tootespetsifikaadi standardmuudatuse heakskiitmise kohta vastavalt komisjoni delegeeritud määruse (EL) 2019/33 artikli 17 lõigetele 2 ja 3

(2021/C 65/11)

Käesolev teade avaldatakse vastavalt komisjoni delegeeritud määruse (EL) 2019/33 (1) artikli 17 lõikele 5.

TEADE STANDARDMUUDATUSE KOHTA, MILLEGA MUUDETAKSE KOONDDOKUMENTI

„LA MANCHA“

PDO-ES-A0045-AM03

Teate esitamise kuupäev 18.11.2020

HEAKSKIIDETUD MUUDATUSE KIRJELDUS JA PÕHJUSED

1. Valgete ja roosade veinide minimaalse tegeliku alkoholisisalduse muutmine ning poolvahuveini minimaalse tegeliku alkoholisisalduse kindlaksmääramine (tootespetsifikaadi punkt 2.1 ja koonddokumendi punkt 2.1)

Kirjeldus ja põhjused

Selle muudatusega vähendatakse valgete ja roosade veinide minimaalset tegelikku alkoholisisaldust üheksa mahuprotsendini ning määratakse selge sõnaga kindlaks poolvahuveinide minimaalne tegelik alkoholisisaldus.

Tarbijad nõuavad praegusajal suurema jääksuhkrusisaldusega veine ja seetõttu tuleb vähendada sellist liiki veinide tegelikku alkoholisisaldust, et saavutada soovitud jääksuhkrusisaldus.

Lisaks täpsustatakse, et valgete, roosade ja punaste veinide minimaalne tegelik alkoholisisaldus kehtib ka poolvahuveinide kohta.

Muudatuse liik: standardmuudatus

Selle muudatusega korrigeeritakse analüütilisi näitajaid ning see ei tähenda kaitstud päritolunimetusega toote olulist muutmist, kuna see säilitab seoste kirjelduses esitatud loodus- ja inimtegurite vastastikmõjust tulenevad omadused ja tunnusjooned. Seega leitakse, et seda muudatust ei saa liigitada ühekski määruse (EL) 2019/33 artikli 14 lõikes 1 sätestatud muudatuseks.

2. Analüütiliste näitajatega „jääksuhkur, lenduvate hapete sisaldus ja vääveldioksiidi sisaldus“ seotud terminite kohandamine kehtivate õigusnormidega (tootespetsifikaadi punkt 2.1 ja koonddokumendi punkt 2.1)

Kirjeldus ja põhjused

Analüütiline näitaja „jääksuhkrusisaldus“ nimetatakse ümber „üldsuhkrusisalduseks fruktoosi ja glükoosina“ vastavalt komisjoni 17. oktoobri 2018. aasta rakendusmääruse (EL) 2019/34 artiklile 20, milles on määratletud üldsuhkrusisaldus fruktoosi ja glükoosina.

Samuti on asjakohane täpsustada, et lenduvate hapete sisaldust väljendatakse äädikhappes.

Ühtlasi on rakendusmääruse (EL) 2019/34 artiklis 20 kehtestatud analüütilise näitajana vääveldioksiidi sisaldus ning seetõttu lisatakse see näitaja vahuveini puhul ning punktides 2.1.4, 2.1.5 ja 2.1.6 nimetatud veinide puhul märgitakse piirnormid vastavalt komisjoni 12. märtsi 2019. aasta delegeeritud määruse (EL) 2019/934 I lisa B osale.

Muudatuse liik: standardmuudatus

Sellega kohandatakse termineid, mida kasutatakse seoses füüsikalis-keemiliste omadustega, ning sellega ei muudeta kuidagi lõpptoodet, mis säilitab seoste kirjelduses esitatud loodus- ja inimtegurite vastastikmõjust tulenevad omadused ja tunnusjooned. Seega leitakse, et seda muudatust ei saa liigitada ühekski määruse (EL) 2019/33 artikli 14 lõikes 1 sätestatud muudatuseks.

3. Organoleptiliste omaduste uuesti määratlemine (tootespetsifikaadi punkt 2.2 ja koonddokumendi punkt 2.2)

Kirjeldus ja põhjused

Standardi UNE-EN-ISO 17065 rakendamine tootespetsifikaadi kontrollimisel tingib vajaduse muuta hõlmatud veinide organoleptilist kirjeldust nii, et nende omadusi saaks siduda standardi UNE-EN-ISO 17025 põhimõtetele vastava degusteerimiskomisjoni hinnatavate tunnustega.

Muudatuse liik: standardmuudatus.

Selle muudatusega kohandatakse organoleptilisi omadusi, et neid oleks võimalik organoleptilise analüüsi käigus paremini hinnata. See ei muuda oluliselt toodet, mis säilitab seoste kirjelduses esitatud loodus- ja inimtegurite vastastikmõjust tulenevad omadused ja tunnusjooned. Seega leitakse, et seda muudatust ei saa liigitada ühekski määruse (EL) 2019/33 artikli 14 lõikes 1 sätestatud muudatuseks.

4. Ajakohastatakse viiteid õigusnormidele (tootespetsifikaadi punkt 3.2.5 ja koonddokumendi punkt 3.2.5)

Kirjeldus ja põhjused

Viidatud õigusnorm asendatakse kehtiva määrusega, lisatakse viide Euroopa Parlamendi ja nõukogu 17. detsembri 2013. aasta määrusele (EL) nr 1308/2013, millega kehtestatakse põllumajandustoodete ühine turukorraldus.

Muudatuse liik: standardmuudatus.

See muudatus tähendab ajakohastamist. Seega leitakse, et seda muudatust ei saa liigitada ühekski määruse (EL) 2019/33 artikli 14 lõikes 1 sätestatud muudatuseks.

5. Selgitus veinivalmistuskeldrite ja tootmispaikade kohta (tootespetsifikaadi punkt 4 ja koonddokumendi punkt 4)

Kirjeldus ja põhjused

Viimases lõigus täpsustatakse, et veine valmistatakse La Mancha tootmispiirkonnas asuvates veinikeldrites viinamarjadest, mis on pärit tootmisharudevahelise ühenduse viinamarjaistanduste registrisse kantud maatükkidelt, et hajutada kahtlusi veinivalmistuskeldrite asukoha suhtes ning parandada tootmispaikade kontrolli ja jälgitavust.

Muudatuse liik: standardmuudatus.

Sellega ei muudeta piirkonda, vaid üksnes parandatakse lõigu sõnastust. Seega leitakse, et seda muudatust ei saa liigitada ühekski määruse (EL) 2019/33 artikli 14 lõikes 1 sätestatud muudatuseks.

6. Viinamarjasortide 'Moscatel de Alejandría' ja 'Garnacha tintorera' lisamine (tootespetsifikaadi punkt 6 ja koonddokumendi punkt 6)

Kirjeldus ja põhjused

Tootespetsifikaati lisatakse valge viinamarjasort 'Moscatel de Alexandria' ja punane viinamarjasort 'Garnacha tintorera'. Valge sort 'Moscatel de Alexandría' on tüüpiline vahemereline sort ning sobib oma lõhnaomaduste ja suhkrusisalduse poolest La Mancha piirkonna veinide valmistamiseks; samuti sobib selles piirkonnas kasvatada punast viinamarjasorti 'Garnacha tintorera' (nagu näitavad tuhanded hektarid selle sordi istandusi meie tootmispiirkonnas) ning pärast seda, kui paljude proovide hindamise abil veenduti, et sellest sordist on võimalik valmistada kvaliteetveine, mis vastavad kaitstud päritolunimetuse „La Mancha“ tootespetsifikaadi nõuetele, otsustas tootmisharudevaheline ühendus lisada selle sordi tootmisspetsifikaati.

Lühidalt öeldes on nii valge vein, mis on valmistatud (tervikuna või osaliselt) sordist 'Moscatel de Alexandría', kui ka punane vein, mis on valmistatud (tervikuna või osaliselt) sordist 'Garnacha tintorera', tootmispiirkonnas hästi kinnistunud tooted. Seepärast on käesoleva muudatuse eesmärk lisada tootespetsifikaati sordid, mida on juba mõnda aega piirkonna viinamarjakasvatuses kasutatud.

Muudatuse liik: standardmuudatus

Selle muudatuse tulemusena toodetakse sama liiki veine, millel on samad omadused kui kaitstud tootel. Seega leitakse, et seda muudatust ei saa liigitada ühekski määruse (EL) 2019/33 artikli 14 lõikes 1 sätestatud muudatuseks.

7. Kohaldatavate nõuete punkti mitme lõigu ümbersõnastamine (tootespetsifikaadi punkt 8, muudatus ei puuduta koonddokumenti)

Kirjeldus ja põhjused

Esimene lõik: sellega muudetakse sõnastust, täpsustades, et kogu villimine, mida kaitstud päritolunimetuse „LA MANCHA“ asjaomasesse registrisse kantud veinitootjad teevad tootmispiirkonnas ja sellest väljaspool, peab vastama La Mancha veinide villimise nõuetele ning olema jälgitavussüsteemi abil kontrollitav. Samuti peab igal turule viidaval kaitstud päritolunimetusega „LA MANCHA“ veinil olema lisamärgis või garantiipitser, mille on välja andnud eespool nimetatud tootmisharudevaheline ühendus.

Teine lõik: villimismahu võimalusi laiendatakse polüetüleentereftalaat- ehk PET-pakenditele (ainult 18,7 cl pudelid ning üksnes lennuettevõtjatele ja ettevõtetele, kus klaasi kasutamine on keelatud), et täita lennuohutuse ja avalike asutuste eeskirju.

Kolmas lõik: ajakohastatakse protsendimäära, mille puhul võib märgistusel kasutada üksnes ühe kindla viinamarjasordi nime, uus protsendimäär on 85 %. Sellega viiakse see kooskõlla kohaldatavate õigusaktidega (komisjoni 17. oktoobri 2018. aasta delegeeritud määruse (EL) 2019/33 (millega täiendatakse määrust (EL) nr 1308/2013) artikli 50 lõike 1 punkti a alapunkt i).

Samuti ajakohastatakse viiteid kehtivatele standarditele.

Muudatuse liik: standardmuudatus.

See muudatus tähendab ümbersõnastamist ja ajakohastamist. Seega leitakse, et seda muudatust ei saa liigitada ühekski määruse (EL) 2019/33 artikli 14 lõikes 1 sätestatud muudatuseks.

8. Ajakohastatakse viidet õigusnormile (tootespetsifikaadi punkt 9.2, muudatus ei puuduta koonddokumenti)

Kirjeldus ja põhjused

Kolmandas ja üheksandas lõigus asendatakse viide kehtetuks tunnistatud määrustele viitega kehtivatele määrustele.

Muudatuse liik: standardmuudatus.

See muudatus tähendab ajakohastamist. Seega leitakse, et seda muudatust ei saa liigitada ühekski määruse (EL) 2019/33 artikli 14 lõikes 1 sätestatud muudatuseks.

KOONDDOKUMENT

1. Toote nimetus

La Mancha

2. Geograafilise tähise tüüp

KPN – kaitstud päritolunimetus

3. Viinamarjasaaduste kategooriad

1. Vein

5. Kvaliteetvahuvein

8. Poolvahuvein

4. Veini(de) kirjeldus

Valged ja roosad veinid, noored ja traditsioonilised veinid ning valged tammevaadis laagerdunud veinid

Vähese alkoholisisaldusega. Valgete veinide värvus varieerub rohekatest toonidest kollaseni, kuid mitte kuldkollaseni, lõhn on puhas, puuviljane, on tunda sordist tulenevaid esmaseid aroome, veinid on kergelt happelise ja heas tasakaalus maitsega.

Kui vein on vaadis laagerdunud, on see kuld- või õlgkollase värvusega, tunda on röstimislõhna ja vanillinüansse, tammenoote, puuviljasust; püsiva järelmaitsega.

Roosa veini värvus varieerub roosakast toonist õrnpunaseni, lõhn on puhas, puuvilja- ja lillenoodiga, kergelt happelise, heas tasakaalus ja puuviljase maitsega.

Vaadis kääritatud veini lõhnas ja järelmaitses on tunda vaadist tulenevaid varjundeid.

* Noore veini maksimaalne lenduvate hapete sisaldus: 8,33 milliekvivalenti liitri kohta.

* Maksimaalne vääveldioksiidi üldsisaldus: 190 milligrammi liitri kohta, kui suhkrusisaldus ≥ 5 g/l (v.a tammevaadis laagerdunud veini puhul). Üldised analüütilised omadused Maksimaalne üldalkoholisisaldus (mahuprotsentides): Minimaalne tegelik alkoholisisaldus (mahuprotsentides): 9 Minimaalne üldhappesus: 4 grammi liitri kohta viinhappes väljendatuna Maksimaalne lenduvate hapete sisaldus (milliekvivalentides liitri kohta): 10 Maksimaalne vääveldioksiidi üldsisaldus (milligrammides liitri kohta): 140

Noored ja traditsioonilised punased veinid ning tammevaadis laagerdunud punased veinid

Värvus varieerub lillakaspunasest granaatpunaseni, lõhn on puhas ja puuviljane, on tunda sordist tulenevaid esmaseid aroome, maitse on tanniinine ning hea happesuse ja alkoholisisalduse tasakaaluga, püsiva puuviljase järelmaitsega.

Vaadis laagerdunud veini värvus varieerub granaatpunasest rubiinpunaseni. Lõhn on puhas, puuviljane, on tunda sordist tulenevaid esmaseid aroome ja vanillinüansse. Maitse on heas tasakaalus, on tunda vanillinüansse, pika järelmaitsega.

Pikemalt laagerdudes võib vein omandada punakaspruune ja oranžikaid varjundeid, vein on püsiva mesise järelmaitsega, sametise, nüansirohke, täidlase ja hea struktuuriga maitsega.

Vaadis kääritatud veinil on lõhnas ja järelmaitses tunda vaadist tulenevaid nüansse.

* Noore veini maksimaalne lenduvate hapete sisaldus: 8,33 milliekvivalenti liitri kohta.

* Maksimaalne vääveldioksiidi üldsisaldus: 180 milligrammi liitri kohta, kui suhkrusisaldus ≥ 5 g/l (v.a tammevaadis laagerdunud veini puhul).

Üldised analüütilised omadused Maksimaalne üldalkoholisisaldus (mahuprotsentides): Minimaalne tegelik alkoholisisaldus (mahuprotsentides): 11,5 Minimaalne üldhappesus: 4 grammi liitri kohta viinhappes väljendatuna Maksimaalne lenduvate hapete sisaldus (milliekvivalentides liitri kohta): 10 Maksimaalne vääveldioksiidi üldsisaldus (milligrammides liitri kohta): 130

Looduslikult magus traditsiooniline vein (Vino Tradicional Naturalmente Dulce)

Sarnaneb kuivade valgete veinidega, punase veini värvus varieerub granaatpunasest pruunini, väga jõulise aroomiga, mis meenutab puuvilju ja/või džemme, tasakaalustatud ja täidlase maitsega.

* Maksimaalne üldalkoholisisaldus jääb seadusega ettenähtud piiridesse kooskõlas asjakohaste ELi õigusaktidega.

Üldised analüütilised omadused Maksimaalne üldalkoholisisaldus (mahuprotsentides): Minimaalne tegelik alkoholisisaldus (mahuprotsentides): 13 Minimaalne üldhappesus: 4 grammi liitri kohta viinhappes väljendatuna Maksimaalne lenduvate hapete sisaldus (milliekvivalentides liitri kohta): 20 Maksimaalne vääveldioksiidi üldsisaldus (milligrammides liitri kohta): 250

Nimetusega Crianza, Reserva ja Gran Reserva tähistatud valge ja punane vein

Valge veini värvus varieerub õlgkollasest kuldkollaseni ning värvi sügavus sõltub laagerdumisastmest. Lõhnas on tunda puidu- ja röstimisnüansse. Maitse on tasakaalus.

Punase veini värvus varieerub granaatpunasest tellispunaseni, olenevalt laagerdumisajast. Laagerdumise tõttu on ka lõhnas tunda puuviljasemaid noote või puidu- ja/või röstimisnüansse. Heas tasakaalus ja täidlase maitsega.

* Maksimaalne üldalkoholisisaldus jääb seadusega ettenähtud piiridesse kooskõlas asjakohaste ELi õigusaktidega.

** Minimaalne tegelik alkoholisisaldus (mahuprotsentides) on tootespetsifikaadis kindlaks määratud olenevalt sellest, kas tegemist on valge või punase veiniga.

*** Lenduvate hapete alampiirid laagerdumisastme ja -aja järgi.

Üldised analüütilised omadused Maksimaalne üldalkoholisisaldus (mahuprotsentides): Minimaalne tegelik alkoholisisaldus (mahuprotsentides): Minimaalne üldhappesus: 4 grammi liitri kohta viinhappes väljendatuna Maksimaalne lenduvate hapete sisaldus (milliekvivalentides liitri kohta): 20 Maksimaalne vääveldioksiidi üldsisaldus (milligrammides liitri kohta): 150

Kvaliteetvahuvein

Valged vahuveinid on sädeleva värvusega, mis varieerub kahvatukollasest kuldkollaseni; roosad vahuveinid on kahvaturoosad. Mullid on peened ja püsivad.

Lõhnabukett on puhas ja puuviljane.

Maitselt on veinid nüansirohked ja heas tasakaalus.

Üldised analüütilised omadused Maksimaalne üldalkoholisisaldus (mahuprotsentides): Minimaalne tegelik alkoholisisaldus (mahuprotsentides): Minimaalne üldhappesus: 4 grammi liitri kohta viinhappes väljendatuna Maksimaalne lenduvate hapete sisaldus (milliekvivalentides liitri kohta): 11,66 Maksimaalne vääveldioksiidi üldsisaldus (milligrammides liitri kohta):

Poolvahuvein

Poolvahuveinid võivad olla valged, mille värvus varieerub eri kollastes toonides, roosad, mille värvus varieerub eri roosades toonides, ja lillakaspunase tooniga punased veinid.

Valge veini lõhnas on tunda puuviljasust, roosa ja punane vein on jõulise lõhnabuketiga, milles on tunda punaseid marju.

Need on nüansirohke ja heas tasakaalus maitsega veinid, millel on puuviljane järelmaitse ning tuntav süsinikdioksiidi sisaldus.

Üldised analüütilised omadused Maksimaalne üldalkoholisisaldus (mahuprotsentides): Minimaalne tegelik alkoholisisaldus (mahuprotsentides): Minimaalne üldhappesus: 4 grammi liitri kohta viinhappes väljendatuna Maksimaalne lenduvate hapete sisaldus (milliekvivalentides liitri kohta): 10 Maksimaalne vääveldioksiidi üldsisaldus (milligrammides liitri kohta):

5. Veinivalmistustavad

a. Veinivalmistuse eritavad

Veinivalmistuse eritava

Kaitstud päritolunimetusega valgete, roosade ja punaste veinide valmistamisel kasutatakse üksnes lubatud sorte. Ei ole lubatud segada valgeid viinamarjasorte punastega.

100 kilogrammi saagi kohta saadakse kõige rohkem 74 liitrit veini.

Valgete ja roosade veinide valmistamisel kobarad purustatakse ja seejärel lastakse virdel nõrguda või see nõrutatakse, sealjuures võib enne toimuda leotamine lõhna- ja värvainete eraldamiseks, kääritades virret temperatuuril kuni 22 °C.

Punaseid veine kääritatakse koos pressimisjääkidega vähemalt kolm päeva temperatuuril kuni 28 °C.

b. Suurim saagikus

Viinamarjaistandused, kus kasutatakse goblet’-meetodit ehk viinapuude lehtrikujuliseks tagasilõikamist

10 000 kilogrammi viinamarju hektari kohta

Viinamarjaistandused, kus kasutatakse goblet’-meetodit ehk viinapuude lehtrikujuliseks tagasilõikamist

74 hektoliitrit hektari kohta

Viinamarjaistandused, kus kasutatakse spaleermeetodit ehk tugivõrestikul kasvatamist

13 000 kilogrammi viinamarju hektari kohta

Viinamarjaistandused, kus kasutatakse spaleermeetodit ehk tugivõrestikul kasvatamist

96,2 hektoliitrit hektari kohta

6. Määratletud geograafiline piirkond

La Mancha on Hispaania keskosas Castilla–La Mancha autonoomses piirkonnas asuv looduslik ja ajalooline piirkond, mis hõlmab Albacete provintsi põhjaosa, Ciudad Reali lõuna- ja edelaosa, Toledo idaosa ning Cuenca provintsi edelaosa.

7. Peamised veiniviinamarjasordid

AIRÉN

BOBAL

CABERNET SAUVIGNON

GARNACHA TINTA

MACABEO – VIURA

SYRAH

TEMPRANILLO – CENCIBEL

VERDEJO

8. Seos(t)e kirjeldus

Vein

La Mancha tasandikul annab

miotseeniaegse lubjakivi, mergeli ja liiva settimise tulemusel tekkinud koostisega muld pruuni või punakaspruuni pinnase. Lubjakivimuldaderikas La Mancha piirkond on ideaalne paik, kus toota täidlaseid punaseid veine, mis sobivad laagerdumiseks, ning ühtlasi annab liivane lubjakivi veinile meeldiva alkoholisisalduse.

Kuivus (300–350 mm sademeid aastas) ja rohke päikesepaiste (3 000 tundi) annavad tulemuseks intensiivse värvusega veinid, mille lõhnabukett on selgelt jõulisem.

Viinamarjaistanduste keskmine saagikus on väike, aidates samuti tagada veinide suure tasakaalu.

Poolvahuvein

Ekstreemne mandriline kliima, punakaspruuni pinnase mulla koostis ja kõrge temperatuur võimaldavad saada puuviljaste lõhnanüanssidega poolvahuveine. Nende veinide valmistamisel kasutatakse baasveinina veine, mida on kirjeldatud veinide punktis. Seetõttu kohaldatakse selles punktis sätestatut ka nende veinide suhtes.

Kvaliteetvahuvein

Geograafiline keskkond võimaldab kasvatada tootespetsifikaadis kindlaksmääratud sorte, mis annavad veinidele nüansirohkuse ja hea tasakaalu. Samuti annab sademete vähesus ja rohke päikesevalgus naturaalse alkoholisisalduse, mis võimaldab toota kindlaksmääratud alkoholisisaldusega veine. Vahuveinide tootmiseks kasutatakse baasveinina veine, mis on nimetatud veine käsitlevas punktis. Seetõttu kohaldatakse selles punktis sätestatut ka vahuveinide suhtes.

9. Muud olulised tingimused (pakendamine, märgistamine, muud nõuded)

Õigusraamistik:

riigisisesed õigusaktid

Lisatingimuse liik:

täiendavad märgistusnõuded

Tingimuse kirjeldus

Ühe kindla viinamarjasordi nime kasutamiseks peab vähemalt 86 % viinamarjadest pärinema sellest sordist ja see peab olema sellisena kirjas ka veinikeldri registris.

Kaitstud päritolunimetusega kvaliteetvahuveinide „La Mancha“ märgistusel võib kasutada nimetusi Premium ja Reserva.

Link tootespetsifikaadile

http://pagina.jccm.es/agricul/paginas/comercial-industrial/consejos_new/pliegos/Mod_PC_La_Mancha_20200731_MP_I.pdf

(1) ELT L 9, 11.1.2019, lk 2.